RÅDETS FORORDNING (EF) Nr. 2111/1999

af 4. oktober 1999

om forbud mod salg og levering af olie og visse olieprodukter til visse dele af Forbundsrepublikken Jugoslavien (FRJ) og om ophævelse af forordning (EF) nr. 900/1999

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 301,

under henvisning til Rådets fælles holdning 1999/604/FUSP af 3. september 1999 om ændring af fælles holdning 1999/273/FUSP vedrørende forbud mod levering og salg af olie og olieprodukter til Forbundsrepublikken Jugoslavien (FRJ) og fælles holdning 1999/318/FUSP vedrørende supplerende restriktive foranstaltninger mod Forbundsrepublikken Jugoslavien(1),

under henvisning til forslag fra Kommissionen, og

ud fra følgende betragtninger:

(1) Regeringen for Forbundsrepublikken Jugoslavien, i det følgende benævnt "FRJ", er fortsat med at overtræde De Forenede Nationers Sikkerhedsråds resolutioner og med at føre en ekstrem og kriminelt uansvarlig politik med undertrykkelse af landets egne borgere, hvilket udgør alvorlige krænkelser af menneskerettighederne og den humanitære folkeret; fælles holdning 1999/273/FUSP(2) indeholder bestemmelser om forbud mod levering og salg af olie og olieprodukter til FRJ; imidlertid fremgår det af fælles holdning 1999/604/FUSP, at dette forbud ikke gælder for levering og salg af sådanne produkter til Republikken Montenegro og provinsen Kosovo;

(2) forbuddet mod salg, levering og eksport af olie og olieprodukter til FRJ omfattes af anvendelsesområdet for traktaten om oprettelse af Det Europæiske Fællesskab;

(3) det er derfor, især for at undgå konkurrenceforvridning, nødvendigt med fællesskabsbestemmelser til gennemførelse af dette forbud for så vidt angår Fællesskabets område; dette område anses med henblik på denne forordning for at omfatte alle områder under medlemsstaterne, hvor traktaten om oprettelse af Det Europæiske Fællesskab finder anvendelse, på de betingelser, der er fastlagt i denne traktat;

(4) Rådet har den 29. april 1999 med henblik herpå vedtaget forordning (EF) nr. 900/1999 om forbud mod salg og levering af olie og visse olieprodukter til Forbundsrepublikken Jugoslavien(3);

(5) udviklingen med hensyn til FRJ giver mulighed for delvis ophævelse af den olieembargo, der indførtes ved forordning (EF) nr. 900/1999;

(6) en sådan delvis ophævelse bør ikke være til hinder for, at forordning (EF) nr. 900/1999 stadig anvendes med hensyn til FRJ;

(7) af gennemsigtigheds- og forenklingshensyn bør bestemmelserne i forordning (EF) nr. 900/1999 indarbejdes i nærværende forordning, og nævnte forordning bør derfor ophæves -

UDSTEDT FØLGENDE FORORDNING:

Artikel 1

Der indføres forbud mod forsætligt og tilsigtet at foretage følgende:

a) direkte eller indirekte salg, levering og eksport af olie og olieprodukter, der er opført i bilag I til denne forordning, uanset om de har oprindelse i Fællesskabet, til alle fysiske personer og organer i FRJ og til alle fysiske personer og organer, der har til formål at udføre forretninger på eller fra FRJ's område

b) forsendelse af de i litra a) omhandlede produkter til FRJ's område

c) deltagelse i alle aktiviteter, som har til formål eller virkning at fremme de i litra a) og b) omhandlede transaktioner og aktiviteter.

Artikel 2

1. Uanset artikel 1 kan de kompetente myndigheder tillade følgende:

a) salg, levering, eksport og forsendelse af de produkter, der er opført i bilag I, til brug for medlemsstaternes diplomatiske og konsulære missioner i FRJ og til brug i forbindelse med en international militær fredsbevarende tilstedeværelse

b) i enkelte tilfælde og efter konsultationsproceduren i stk. 2, salg, levering og eksport af de produkter, der er opført i bilag I, hvis der over for de kompetente myndigheder fremlægges klart bevis for, at salget, leveringen eller eksporten tjener rent humanitære formål.

2. De kompetente myndigheder i en medlemsstat, der agter at give tilladelse til salg, levering eller eksport i henhold til stk. 1, litra b), skal underrette de øvrige medlemsstaters kompetente myndigheder og Kommissionen om, hvorfor de agter at give denne tilladelse.

Hvis en medlemsstat eller Kommissionen inden for en arbejdsdag efter modtagelsen af underretningen har meddelt de andre medlemsstater eller Kommissionen klare beviser for, at salget, leveringen eller eksporten ikke vil tjene de anførte humanitære formål, indkalder Kommissionen inden for en arbejdsdag efter denne meddelelse til et møde med medlemsstaterne for at føre konsultationer om de pågældende beviser.

Den medlemsstat, der agter at give tilladelse til salg, levering eller eksport, træffer først afgørelse om tilladelsen, når den har konstateret, at der ikke er rejst indvendinger, eller når der er ført konsultationer om de klare beviser på det møde, som Kommissionen har indkaldt til. Hvis der gives tilladelse, skal den pågældende medlemsstat underrette de andre medlemsstater og Kommissionen om, hvorfor denne afgørelse er truffet.

Artikel 3

1. Uanset artikel 1 kan de kompetente myndigheder give tilladelse til salg, levering eller eksport, direkte eller indirekte, af olie og olieprodukter, der er opført i bilag I, til alle fysiske personer og organer, der har til formål at udføre forretninger på eller fra FRJ's område, og forsendelse til FRJ's område, hvis der for disse myndigheder forelægges klart bevis for,

a) at den olie og de olieprodukter, der er solgt, leveret eller eksporteret, sendes fra Fællesskabet til Republikken Montenegro eller til provinsen Kosovo uden at blive transporteret gennem andre dele af Republikken Serbien, og

b) at olien og olieprodukterne ikke forlader Republikken Montenegro eller provinsen Kosovo til et andet bestemmelsessted i Republikken Serbien.

Alle tilladelser skal udfærdiges i overensstemmelse med modellen i bilag II.

2. En erklæring fra de relevante organer, som FN-generalsekretærens særlige repræsentant for provinsen Kosovo har udpeget, eller fra de kompetente myndigheder i Republikken Montenegro, der er opført i bilag III, som er i overensstemmelse med modellen i bilag IV, skal tjene som klart bevis med henblik på en tilladelse som omhandlet i stk. 1.

3. Indtil navne og adresser på de relevante organer eller de kompetente myndigheder i de respektive områder, som er opført i bilag III, er offentliggjort i De Europæiske Fællesskabers Tidende, giver en kompetent myndighed i en medlemsstat ikke forhåndstilladelse, før den har anmodet de kompetente myndigheder i de øvrige medlemsstater og Kommissionen om deres bemærkninger til det forelagte bevis, og sådanne bemærkninger forelægges, i påkommende tilfælde, inden for fem hverdage efter indgivelsen af anmodningen. Efter disse fem dage skal den pågældende kompetente myndighed på grundlag af de modtagne bemærkninger eller andre oplysninger, der er opnået i mellemtiden, træffe beslutning om, hvorvidt den vil give tilladelse, og underrette Kommissionen og de øvrige medlemsstater om denne beslutning.

Artikel 4

Artikel 1 finder ikke anvendelse på salg, levering, eksport og forsendelse til de styrker, som medlemsstaterne deltager i, og som opererer i FRJ.

Artikel 5

Hver medlemsstat fastlægger, hvilke sanktioner der skal anvendes, hvis denne forordning overtrædes. Sanktionerne skal være effektive, stå i et rimeligt forhold til overtrædelsen og have en afskrækkende virkning.

Indtil der om nødvendigt vedtages en lovgivning herom, skal sanktionerne for overtrædelse af denne forordning være dem, som medlemsstaterne har fastsat i henhold til artikel 5 i Rådets forordning (EF) nr. 926/98 af 27. april 1998 om indskrænkning af visse økonomiske forbindelser med Forbundsrepublikken Jugoslavien(4).

Artikel 6

Kommissionen og medlemsstaterne underretter hinanden om, hvilke foranstaltninger de træffer i henhold til denne forordning, og meddeler hinanden alle andre oplysninger, som er relevante for denne forordning, og som de har i deres besiddelse, som f.eks. om overtrædelser, håndhævelsesproblemer eller domme afsagt af nationale domstole.

Medlemsstaterne underretter de kompetente myndigheder i de andre medlemsstater og Kommissionen om alle tilladelser til salg, levering, eksport og forsendelse, der gives i henhold til artikel 3, stk. 1.

Artikel 7

Kommissionen opstiller listen over kompetente myndigheder, jf. artikel 2 og artikel 3, stk. 1, på grundlag af relevante oplysninger fra medlemsstaterne. Kommissionen offentliggør listen og eventuelle ændringer heri i De Europæiske Fællesskabers Tidende.

Kommissionen opstiller og ændrer om fornødent listen over kompetente myndigheder i Republikken Montenegro, jf. artikel 3, stk. 2.

Kommissionen opstiller og ændrer om fornødent listen over relevante organer, som FN-generalsekretærens særlige repræsentant for provinsen Kosovo har udpeget for provinsen Kosovo, jf. artikel 3, stk. 2.

Kommissionen ændrer om fornødent modellerne til forhåndstilladelse og forhåndserklæring om endeligt bestemmelsessted, jf. artikel 3, stk. 1 og 2. Kommissionen offentliggør alle ændringer til denne liste og disse modeller i De Europæiske Fællesskabers Tidende.

Artikel 8

Forordning (EF) nr. 900/1999 ophæves og erstattes af bestemmelserne i nærværende forordning. Alle henvisninger til artikler i den nævnte forordning skal forstås som henvisninger til den tilsvarende artikel i nærværende forordning.

Artikel 9

Denne forordning gælder for Fællesskabets område, herunder dets luftrum, og på alle fly og skibe under en medlemsstats jurisdiktion og alle andre steder for fysiske personer, der er statsborgere i en medlemsstat, og alle organer, der er indregistreret eller oprettet i henhold til en medlemsstats lovgivning.

Artikel 10

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Luxembourg, den 4. oktober 1999.

På Rådets vegne

K. HÄKÄMIES

Formand

(1) EFT L 236 af 7.9.1999, s. 1.

(2) EFT L 108 af 27.4.1999, s. 1.

(3) EFT L 114 af 1.5.1999, s. 7.

(4) EFT L 130 af 1.5.1998, s. 1.

BILAG I

Olie og olieprodukter, der er omhandlet i artikel 1

>TABELPOSITION>

BILAG II

>PIC FILE= "L_1999258DA.001602.EPS">

BILAG III

Liste over relevante organer i provinsen Kosovo og kompetente myndigheder i Republikken Montenegro som omhandlet i artikel 3, stk. 2

[...]

p.m.

BILAG IV

>PIC FILE= "L_1999258DA.001802.EPS">